

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL PETICIJOJE PATEIKTO SIŪLYMO NETENKINIMO**

2025 m. rugsėjo 17 d. Nr. 250-I-20

Vilnius

Lietuvos Respublikos Seimo Peticijų komisija (toliau – Komisija) 2025 m. rugsėjo 17 d. posėdyje išnagrinėjo pareiškėjo peticiją, kurioje pateiktas siūlymas dėl Lietuvos Respublikos asmens tapatybės kortelės ir paso įstatymo (toliau – Įstatymas) pakeitimo ir priėmė sprendimą teikti Seimui išvadą netenkinti šio siūlymo. Komisija sprendimą priėmė atsižvelgusi į Lietuvos Respublikos vidaus reikalų ministerijos nuomonę dėl peticijoje pateikto siūlymo.

Pareiškėjas siūlo papildyti pakeisti ar pripažinti negaliojančiu Įstatymą, suteikiant galimybę piliečiams turėti asmens dokumentą be biometrinių duomenų tapatybei patvirtinti.

Įstatymo 3 straipsnio 1 dalyje nustatyta, kad asmens tapatybės kortelė ir  pasas yra Lietuvos Respublikos piliečio (toliau – pilietis) asmens dokumentai, patvirtinantys jo asmens tapatybę ir pilietybę. Pagal Įstatymo 3 straipsnio 4 dalį, Lietuvos Respublikoje gyvenantys piliečiai nuo 16 metų privalo turėti galiojančią asmens tapatybės kortelę arba pasą. Įstatymo 5 straipsnis reglamentuoja, kokie įrašai yra asmens tapatybės kortelėje ir pase, šio straipsnio 6 ir 7 dalyse nustatyta, kad be kitų įrašų, asmens tapatybės kortelėje ir pase elektroniniu būdu fiksuojami ir piliečio biometriniai duomenys tapatybei patvirtinti – veido atvaizdas ir dviejų pirštų atspaudai. Įstatymo 5 straipsnio 8 dalyje nustatyta, kad  *pasas Reglamento (EB) Nr. 2252/2004 1 straipsnio 2a ir 2b dalyse nustatytais atvejais ir tvarka gali būti išduotas be jame elektroniniu būdu fiksuotų pirštų atspaudų. Asmens tapatybės kortelė be joje elektroniniu būdu fiksuotų pirštų atspaudų išduodama jaunesniems negu 12 metų piliečiams ir Reglamento (ES) Nr. 2019/1157 3 straipsnio 7 dalyje nustatytu atveju*.

Pažymėtina, kad Įstatymo nuostatos įgyvendina 2004 m. gruodžio 13 d. Tarybos reglamentą (EB) Nr. 2252/2004 dėl valstybių narių išduodamų pasų ir kelionės dokumentų apsauginių savybių ir biometrikos standartų su paskutiniais pakeitimais, padarytais 2009 m. gegužės 28 d. Europos Parlamento ir Tarybos reglamentu (EB) Nr. 444/2009, ir 2019 m. birželio 20 d. Europos Parlamento ir Tarybos reglamentą (ES) Nr. 2019/1157 dėl Sąjungos piliečių tapatybės kortelių ir Sąjungos piliečiams bei jų šeimos nariams, kurie naudojasi laisvo judėjimo teise, išduodamų teisę gyventi šalyje patvirtinančių dokumentų saugumo didinimo (toliau – Reglamentai). Lietuvos Respublikos vidaus reikalų ministerija pabrėžė, kad galiojančios nacionalinių teisės aktų nuostatos dėl biometrinių duomenų įrašymo piliečiams išduodamose asmens tapatybės kortelėse ir pasuose yra suderintos ir atitinka reglamentų, kurie yra privalomi ir tiesiogiai taikomi teisės aktai, nuostatas.

Reglamentuose, kurie, kaip minėta, yra privalomi ir tiesiogiai taikomi visose valstybėse narėse, taigi ir Lietuvoje, yra nustatytas baigtinis sąrašas atvejų (aplinkybių), kada asmens tapatybės kortelė ir (ar) pasas piliečiui gali būti išduodamas be pirštų atspaudų, ir tai yra susiję su objektyviais faktais – piliečio amžiumi (vaikai iki 12 metų) ir fizinėmis nuolatinėmis ar ilgalaikėmis asmens būklėmis, dėl kurių pirštų atspaudų paėmimas yra objektyviai neįmanomas, arba laikinomis aplinkybėmis, dėl kurių piršto atspaudų paėmimas neįmanomas, tačiau laikinų aplinkybių atveju piliečiui galėtų būti išduodama ne ilgiau kaip 12 mėn. galiojanti asmens tapatybės kortelė ar pasas. Reglamente nėra nuostatų, leidžiančių išduoti asmens tapatybės korteles ar pasus be juose įrašytų pirštų atspaudų dėl kitų priežasčių, pvz., piliečio įsitikinimų, religinių ar kitų priežasčių ar tiesiog piliečio pageidavimu, taip pat valstybėms nesuteikiama diskrecija nacionaliniuose teisės aktuose išplėsti aplinkybių, kurioms esant, asmens tapatybės kortelė ir pasas galėtų būti išduodami be minėtų biometrinių duomenų, sąrašo. Asmens tapatybę patvirtinantis dokumentas be jame įrašyto veido atvaizdo apskritai neįsivaizduojamas. Kreipimesi pateikti pasiūlymai gali būti traktuojami kaip neatitinkantys Europos Sąjungos lygmeniu priimtų teisės aktų reikalavimų.

Biometrinių duomenų įrašymas yra susijęs su asmens dokumentų saugumo ir autentiškumo užtikrinimu.Be to, valstybių narių išduodamų kelionės dokumentų suderinimas yra svarbus užtikrinant ir palankesnes sąlygas Europos Sąjungos piliečiams ir jų šeimos nariams naudotis laisvo judėjimo teise.

Reglamentuose imperatyviai nustatyta pareiga valstybėms užtikrinti, kad biometriniai duomenys būtų laikomi saugiai ir naudojami tik tai paskirčiai, kuriai jie buvo surinkti. Tuo tikslu Įstatymo 11 straipsnyje yra aiškiai nustatyta, kad asmens duomenys, reikalingi šiame įstatyme nustatytoms funkcijoms atlikti, tvarkomi 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymo nustatyta tvarka, t. y. biometrinių duomenų tvarkymas turi užtikrinti Reglamente (ES) 2016/679 nustatytų su asmens duomenų tvarkymu susijusių principų, teisėto tvarkymo sąlygų ir kitų Reglamente (ES) 2016/679 nustatytų reikalavimų laikymąsi.

Atsižvelgiant į tai, kas išdėstyta, Komisija mano, kad pareiškėjo peticijoje pateikiama argumentacija nepagrindžia Įstatymo pakeitimo būtinumo.

Vadovaujantis Lietuvos Respublikos peticijų konstitucinio įstatymo 18 straipsnio 4 dalies 2 punktu ir Lietuvos Respublikos Seimo Peticijų komisijos nuostatų, patvirtintų Seimo 2023 m. birželio 27 d. nutarimu Nr. XIV-2101 „Dėl Lietuvos Respublikos Seimo Peticijų komisijos nuostatų patvirtinimo“, 8.7 punktu, Seimo Peticijų komisijos išvada dėl pareiškėjo peticijoje pateikto siūlymo netenkinimo teikiama Seimui, taip pat siūloma įtraukti į Seimo III (rudens) sesijos darbotvarkę Seimo nutarimo „Dėl Lietuvos Respublikos Seimo Peticijų komisijos 2025 m. rugsėjo 17 d. išvados Nr. 250-I-20“ projektą.

Komisijos pirmininkas Tadas Prajara